Bank Norwegian

Bank Norwegian AS er en heldigital nordisk nettbank som ble etablert i 2007. De tilbyr kredittkort, forbrukslån, innskudd og forsikringsprodukter til personkunder gjennom digitale kanaler i det nordiske markedet. Banken lanserte høsten 2021 sine produkter og tjenester i Spania og Tyskland. Selskapet tilbyr, i samarbeid med flyselskapet Norwegian, et kombinert kredittkort og fordelskort, Norwegian Reward. Kredittkortet fra Bank Norwegian ble i 2017, 2019 og 2020 kåret til «Beste kredittkort for lojalitetsprogram i Europa/Afrika» under Freddie Awards. Bank Norwegian har sitt hovedkontor på Fornebu i Bærum kommune. Banken hadde ved utgangen av 2019 en kundemasse på 1,7 millioner kunder, fordelt på 1,3 millioner kredittkortkunder, 0,2 millioner lånekunder og 0,3 millioner innskuddskunder.


== Historie ==
4. mai 2007 annonserte Norwegian en satsing innen bank med Bank Norwegian, som er et datterselskap av Norwegian Finans Holdning som eies av Nordax Bank AB. 18. september samme år fikk Bank Norwegian konsesjon fra Finansdepartementet til å drive virksomhet som forretningsbank. Banken ble lansert i oktober. 17. oktober ble de planlagte synergiene kjent da Norwegian annonserte sitt nye kombinerte kreditt- og bonuskort «Norwegian Reward». Tidlige anslag fra banken var å nå 10 000 kunder innen 31. desember 2007 og 50 000 kunder innen 31. desember 2008. Målet ble nådd allerede før åpningen  19. november 2007, da mer enn 30 000 kunder hadde tegnet seg. 
I 2013 etablerte banken virksomhet i Sverige. Norwegian Finans Holding ASA ble 23. juni 2014 registrert på NOTC-listen, et informasjonssystem for handel av unoterte aksjer. Den 7.desember 2015 kunngjorde Bank Norwegian at de starter opp virksomhet i Finland og Danmark, der de i første omgang tilbød låne- og innskuddsprodukter. De tilbød fra juni 2016 også Bank Norwegian kredittkort. 17. juni 2016 ble morselskapet Norwegian Finans Holding ASA notert på Oslo Børs..
Selskapet var inntil november 2021 eid 100 % av holdingselskapet Bank Norwegian ASA (tidligere Norwegian Finans Hoding ASA), hvor den største meldte eierkonstellasjonen er Nordic Capital Fund IX og Sampo Plc gjennom selskapet Cidron Linhua Ltd., med totalt 22,7 % eierandel pr. utgangen av mars 2020 . Aksjen var notert på Oslo Børs med ticker BANO (tidligere NOFI), og var en del av OBX-indeksen, der de 25 mest omsatte selskapene i hovedindeksen er presentert. Selskapets hadde per 10. september 2020 en markedsverdi 12,7 milliarder NOK.I august 2019 kunngjorde Norwegian Air Shuttle at de solgte alle sine aksjer i Bank Norwegian for 2,2 milliarder kroner.November 2021 fullførte Nordax Bank AB et oppkjøp av Bank Norwegian (BANO) gjennom en budprosess. Nordax sikret seg 95,6 prosent av eierskapet før resterende aksjer ble tvangsinnløst. Bank Norwegian ble tatt av Oslo Børs den 15. november 2021. Fusjonen ble fullført 30. November 2022.
Bank Norwegian har ekspandert i flere omganger. Først i Sverige i 2013, så til Danmark og Finland i 2015, og senest til Spania og Tyskland i 2021.


== Eierskap ==

Bank Norwegian eies fra november 2021 100 % av Nordax Bank AB, som igjen eies av Nordic Capital Fund IX og Sampo plc.


== Referanser ==


== Eksterne lenker ==
(no) Offisielt nettsted 
(en) Bank Norwegian – kategori av bilder, video eller lyd på Commons 
Bank Norwegian Norge
Oppdatert aksjekursinformasjon Arkivert 20. februar 2017 hos Wayback Machine.
Bank Norwegian Sverige
Bank Norwegian Danmark
Bank Norwegian Finland
Norwegian Reward Arkivert 13. oktober 2017 hos Wayback Machine.